b'\n_START_ARTICLE_\nAlbert Von Tilzer\n_START_PARAGRAPH_\nAlbert Von Tilzer, alk. Albert Gumm (29. maaliskuuta 1878 Indianapolis \xe2\x80\x93 1. lokakuuta 1956\xc2\xa0Los Angeles) oli yhdysvaltalainen s\xc3\xa4velt\xc3\xa4j\xc3\xa4 ja musiikinkustantaja. H\xc3\xa4nen tunnetuin s\xc3\xa4vellyksens\xc3\xa4 on Jack Norworthin sanoittama \xe2\x80\x9dTake Me Out to the Ball Game\xe2\x80\x9d vuodelta 1908.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nAlbert Gumm syntyi Indianapolisissa 1878. H\xc3\xa4nen veljens\xc3\xa4 Harry Gumm vaihtoi sukunimens\xc3\xa4 musiikkiuransa alussa Von Tilzeriksi. Tilzer oli perheen \xc3\xa4idin tytt\xc3\xb6nimi. Kun Harry alkoi menesty\xc3\xa4 Tin Pan Alleylla, muutkin perheen lapsista omaksuivat h\xc3\xa4nen valitsemansa sukunimen._NEWLINE_Albert Von Tilzer aloitti uransa musiikinkustantamo Shapiro, Bernstein & Von Tilzerin Chicagon toimistossa. H\xc3\xa4nen veljens\xc3\xa4 Harry oli yksi yhti\xc3\xb6n osakkaista. Vuonna 1903 Albert perusti veljens\xc3\xa4 Jackin kanssa oman kustantamonsa New Yorkin West 28th Street -kadulle. Yhti\xc3\xb6n nimeksi tuli York Music Company ja ensimm\xc3\xa4inen julkaisema hitti oli Albert Von Tilzerin ja Cecil Mackin kappale \xe2\x80\x9dTeasin\xe2\x80\x99\xe2\x80\x9d vuonna 1904._NEWLINE_Vuonna 1907 Von Tilzer kirjoitti kokeneen sanoittaja Jack Norworthin kanssa kappaleen \xe2\x80\x9dHoney Boy\xe2\x80\x9d. Yhteisty\xc3\xb6 Norworthin kanssa tuotti seuraavana vuonna kappaleet \xe2\x80\x9dSmarty\xe2\x80\x9d ja \xe2\x80\x9dTake Me Out to the Ball Game\xe2\x80\x9d. J\xc3\xa4lkimm\xc3\xa4isest\xc3\xa4 kappaleesta tuli suosittu ja sit\xc3\xa4 soitetaan Yhdysvalloissa edelleen yleisesti baseball-otteluiden yhteydess\xc3\xa4._NEWLINE_Von Tilzer s\xc3\xa4velsi vuonna 1910 kappaleen \xe2\x80\x9dPut Your Arms Around Me\xe2\x80\x9d. Eddie Cantor teki h\xc3\xa4nen s\xc3\xa4vevllyksest\xc3\xa4\xc3\xa4n \xe2\x80\x9dOh, How She Could Yacki Hacki Wicki Wacki Woo\xe2\x80\x9d hitin vuonna 1917. Lew Brown sanoitti useita Von Tilzerin s\xc3\xa4vellyksi\xc3\xa4, joista suosituimpiin kuuluu \xe2\x80\x9dOh By Jingo! Oh By Gee!\xe2\x80\x9d vuodelta 1919. Kappale on laulettu muun muassa elokuvissa Vaalea villikko (1945) ja Miehi\xc3\xa4 mets\xc3\xa4st\xc3\xa4m\xc3\xa4ss\xc3\xa4 (1952)._NEWLINE_Vuodesta 1920 l\xc3\xa4htien Von Tilzer s\xc3\xa4velsi musiikkia Broadway-n\xc3\xa4ytelmiin. T\xc3\xa4rkeimpiin h\xc3\xa4nen s\xc3\xa4velt\xc3\xa4miins\xc3\xa4 musikaaleihin kuuluu vuoden 1920 Honey Girl, joka sis\xc3\xa4si hittikappaleet \xe2\x80\x9dChili Bean\xe2\x80\x9d (s\xc3\xa4v. Lew Brown) ja \xe2\x80\x9dI\xe2\x80\x99ll Be with You in Apple Blossom Time\xe2\x80\x9d (san. Neville Fleeson). Muita Von Tilzerin Broadway-musikaaleja ovat The Gingham Girl, Adrienne ja Bye, Bye Bonnie._NEWLINE_Von Tilzerin musiikki kuitenkin alkoi 1920-luvulla menett\xc3\xa4\xc3\xa4 suosiotaan yleis\xc3\xb6n mieltymysten muuttuessa. \xc3\x84\xc3\xa4nielokuvan aikakauden alussa h\xc3\xa4n muutti monien muiden Broadway-s\xc3\xa4velt\xc3\xa4jien tavoin Hollywoodiin kirjoittamaan elokuvamusiikkia. H\xc3\xa4n s\xc3\xa4velsi kappaleita muun muassa elokuvien Rainbow Over Broadway (1933) ja Here Comes the Band (1935) musiikkiraidalle._NEWLINE_Viimeisen kappaleensa \xe2\x80\x9dI\xe2\x80\x99m Praying to Saint Christopher\xe2\x80\x9d Von Tilzer kirjoitti vuosien hiljaiselon j\xc3\xa4lkeen noin vuonna 1950. H\xc3\xa4n kuoli Los Angelesissa lokakuussa 1956._NEWLINE_Albert Von Tilzer valittiin Songwriters Hall of Fame -kunniagalleriaan vuonna 1970.'